Ericsson

***Ericsson*** (***Telefonaktiebolaget L. M. Ericsson***) ir Zviedrijas uzņēmums, viens no lielākajiem telesakaru tīklu ražotājiem pasaulē. Tas ir arī viens no lielākajiem Zviedrijas uzņēmumiem. Uzņēmums ir dibināts 1876. gadā. Tā galvenais birojs atrodas Stokholmā; biroji un pārstāvniecības ir vairāk nekā 180 valstīs.

Uzņēmums ražo un apkalpo mobilos un fiksētos sakaru tīklus, piedāvā multimediju tehnoloģijas.

*Ericsson* akcijas tiek kotētas *[[Nasdaq Stockholm]]* (A un B klases akcijas) un *[[NASDAQ New York]]* (B klases akcijas) biržā. Lielākie kapitāldaļu turētāji (2024. gada decembrī): *Investor AB* (9,30 %), *AB Industrivärden* (2,60 % A), *Cevian Capital* (4,56 % A), *BlackRock Institutional Trust Company* (4,10 %).

*Ericsson* pieder 75 % kapitāldaļu kopuzņēmumā *[[Ericsson-LG]]* un 50 % *[[ST-Ericsson]]*.
Tam ir meitas uzņēmums Igaunijā *[[Ericsson Eesti]]* un Horvātijā *[[Ericsson Nikola Tesla]]*.

*Ericsson* ir piedalījies vairāku mobilo sakaru tehnoloģiju izstrādē, piemēram, *[[Bluetooth]]*, *[[Bezvadu pārraides iezīmēšanas valoda|WML]]*, *[[WAP]]*, programmēšanas valoda *[[Erlang (programmēšanas valoda)|Erlang]]*.

## Vēsture

1876. gadā Larss Magnuss Eriksons (*Lars Magnus Ericsson*) ar draugu Karlu Johanu Andersonu (*Carl Johan Andersson*) izveidoja nelielu darbnīcu ***LM Ericsson & Со***, kurā veica telegrāfa aparātu un signālaparatūras remontu. Drīz viņi sāka paši izgatavot sakaru iekārtas.

thumb|left|160px|Agrīns koka ''Ericsson'' tālrunis
1918. gadā uzņēmums apvienojās ar citu Zviedrijas telefona aparātu ražotāju *Stockholms Allmänna Telefonaktiebolag*, reģistrējot uzņēmumu ar nosaukumu ***Allmänna Telefonaktiebolaget LM Ericsson***.
1925. gadā uzņēmuma vairākumu ieguva Kārlis Fredriks Vinkrancs (*Karl Fredric Wincrantz*), kuru daļēji finansēja Ivars Krūgers (*Ivar Kreuger*). Uzņēmums pārdēvēts par ***Telefon AB LM Ericsson***.

1928. gadā tika iegūts vairākums Norvēģijas telesakaru iekārtu ražotājā *[[Elektrisk Bureau]]*.
1931. gadā *Ericsson* vairākuma kapitāldaļu ieguva ASV uzņēmums *[[ITT Corporation]]*.
*Ericsson* izdevās noturēties, pateicoties Vallenbergu ģimenes kontrolēto Zviedrijas banku palīdzībai. Bankas pamazām palielināja to dalību uzņēmumā. 1960. gadā Vallenbergu ģimene no *ITT* izpirka visas *Ericsson* kapitāldaļas.

1956. gadā *Ericsson* izlaida pasaulē pirmo pilnībā automātisko mobilo telefonu sistēmu *MTA*.

1981. gadā *Ericsson* no *[[Saab]]* nopirka datoru ražotāju *[[Datasaab]]*. Tas tika apvienots ar citām *Ericsson* datoru operācijām un izveidots meitas uzņēmums *Ericsson Information Systems* (*EIS*). 1983. gadā *EIS* vēl pievienoja biroja tehnikas ražotāju *[[Facit]]*. *Ericsson Information Systems* ražoja minidatoru sistēmas *Serie 2000* bankām un biznesam, personālos datorus *Ericsson PC*, kā arī citas biroja iekārtas un rakstāmmašīnas.

1980. gadu beigās *Ericsson* mobilo telefonu komponenšu ražošanu nodeva Somijas uzņēmumam *[[Elcoteq|Lohja Microelectronics]]*.
1987. gadā Norvēģijas *[[Elektrisk Bureau]]* tika pārdots Zviedrijas *[[Allmänna Svenska Elektriska Aktiebolaget|ASEA]]*.
1988. gada sākumā *Ericsson Information Systems* tika pārdots Somijas *[[Nokia]]*; to apvienoja ar *Nokia Information Systems*, izveidojot uzņēmumu *[[Nokia Data|Nokia Data Oy]]*.
1989. gadā tika iegādātas *Elektrisk Bureau* telesakaru operācijas, savukārt tam nododot autoceļu un dzelzceļa signāloperācijas. Norvēģijā likvidējakopuzņēmumu *EB-Ericsson*; tā datoru operācijas pārdeva *Nokia*.
1995. gadā *Ericsson* ieguva Horvātijas lielākā telesakaru ražotāja *Nikola Tesla* (tagad *[[Ericsson Nikola Tesla]]*) 49,07 % akciju.

2001. gadā *Ericsson* nolēma aizvērt tā mobilo telefonu Eiropas ražotnes. Kopā ar Japānas *[[Sony]]* tika dibināts kopuzņēmums *[[Sony Mobile Communications|Sony Ericsson]]* mobilo telefonu ražošanai.
2005. gadā tika nopirkts Apvienotās Karalistes telesakaru iekārtu ražotājs *[[Marconi Communications]]*; darījums pabeigts 2006. gada 1. janvārī.
2007. gada aprīlī *Ericsson* iegādājās televīzijas un mediju uzņēmumu *Tandberg Television* (kopš 2010. gada *Ericsson Television*).
2007. gada 20. decembrī tika iegādāts Spānijas IPTV konsultāciju un sistēmu integrācijas uzņēmums *HyC Group*.
2009. gadā no Somijas elektronikas ražošanas uzņēmuma *[[Elcoteq]]* tika nopirkta lielākā daļa operāciju Tallinā (tagad zināms ar nosaukumu *[[Ericsson Eesti]]*).

2012. gadā *Ericsson* savu daļu kopuzņēmumā *Sony Ericsson* pārdeva *Sony*; bijušais kopuzņēmums tika pārdēvēts par *[[Sony Mobile Communications]]*.
2012. gada jūlijā no Francijas uzņēmuma *[[Technicolor]]* tika iegādāta apraides pakalpojumu nodaļa.
2013. gada 8. aprīlī *Ericsson* paziņoja, ka no *[[Microsoft]]* iegādāsies IPTV platformu *Mediaroom*; darījums tika pabeigts 5. septembrī, un platformu pārdēvēja par *Ericsson Mediaroom*.
2013. gada 1. jūlijā *Ericsson* paziņoja, ka iegādāsies Apvienotās Karalistes apraides un mediju nozares uzņēmumu *Red Bee Media*,
2014. gada februārī tika iegādāts daudzkanālu video platformas uzņēmums *Azuki Systems*; to pārdēvēja par *Ericsson Mediaroom Reach*.
2014. gada oktobrī *Ericsson* no *[[IDT Corporation]]* nopirka Izraēlas programmatūras uzņēmumu *Fabrix Systems*, kas izstrādāja mākoņbāzētu uzglabāšanas un skaitļošanas platformu.

2015. gada septembrī *Ericsson Television* nopirka ASV uzņēmumu *Envivio*, kas izstrādāja video apstrādes un piegādes risinājumu programmatūru.
2017. gada 20. jūnijā *[[Bloomberg]]* vēstīja, ka *Ericsson* ir nolīdzis *[[Morgan Stanley]]*, lai izpētītu sava mediju biznesa pārdošanas iespējas. *Ericsson Broadcast and Media Services* (apraides un mediju pakalpojumi) biznesam netika atrasts piemērots pircējs, un to paturēja kā neatkarīgu meitas uzņēmums, ko 2017. gada 9. novembrī pārdēvēja par *Red Bee Media*.
2018. gada jūlijā *Ericsson* mediju biznesu apvienoja zīmolā *MediaKind* un paziņoja, ka to turpmāk attīstīs kopā ar privātā kapitāla uzņēmumu *One Equity Partners*. 2019. gada 31. janvārī *MediaKind* darījums tika pabeigts, *One Equity Partners* iegūstot 51 % kapitāldaļu.

2020. gada novembrī par 1,1 miljardu ASV dolāru tika iegādāts ASV bezvadu sakaru tīklu iekārtu uzņēmums *Cradlepoint*.
2021. gada 22. oktobrī *Ericsson* paziņoja, ka par 6,2 miljardiem *USD* iegādāsies ASV mākoņtehnoloģijā balstītās saziņas pakalpojumu sniedzēju *[[Vonage]]*; darījums tika pabeigts 2022. gada 21. jūlijā.
2022. gada 7. decembrī tika paziņots, ka *Ericsson* ASV uzņēmumam *Aeris* pārdod *IoT Accelerator* un *Connected Vehicle Cloud* biznesu; darījums tika pabeigts 2023. gada 31. martā.
2024. gada 12. septembrī *Ericsson* paziņoja par kopuzņēmuma *Aduna* veidošanu ar 12 vieniem no lielākajiem telesakaru pakalpojumu sniedzējiem pasaulē, lai apvienotu un pārdotu apkopotas tīkla lietojumprogrammu saskarnes (API) globālā mērogā.  2025. gada jūlijā *Ericsson* daļa kopuzņēmumā sasniedza 50 %.
2025. gada 3. decembrī *Ericsson* paziņoja par kapitāla mazākuma daļu iegūšanu uzņēmumā *LotusFlare*, kas piedāvā mākoņbāzētas tirdzniecības un monetizācijas platformas pakalpojumus sakaru un mediju pakalpojumu sniedzējiem.

## Atsauces